খাস কলকাতায় ফের বেপরোয়া দুষ্কৃতী তাণ্ডব। গুলি করে খুনের ছক ব্যর্থ হওয়ায় এবার কুপিয়ে খুনের চেষ্টা করা হল এক প্রোমোটারকে। ঘটনাটি ঘটেছে বৃহস্পতিবার রাতে এন্টালির পটারি রোডে।
 নিজস্ব প্রতিবেদন : খাস কলকাতায় ফের বেপরোয়া দুষ্কৃতী তাণ্ডব। গুলি করে খুনের ছক ব্যর্থ হওয়ায় এবার কুপিয়ে খুনের চেষ্টা করা হল এক প্রোমোটারকে। ঘটনাটি ঘটেছে বৃহস্পতিবার রাতে এন্টালির পটারি রোডে। সপ্তাহখানেক আগেই হামলা হয় প্রোমোটার রাজেশ্বর সাউয়ের উপর। তাঁকে লক্ষ্য করে গুলি ছোঁড়ে দুষ্কৃতীরা। গুরুতর জখম হন রাজেশ্বর সাউ। এরপর বৃহস্পতিবার রাতে ফের তাঁর উপর হামলা চালায় দুষ্কৃতী দল। বৃহস্পতিবার রাতে স্থানীয় একটি ক্লাবের সামনে বন্ধুদের সঙ্গে বসে গল্প করছিলেন রাজেশ্বর সাউ। অভিযোগ, সেইসময় লেদো নামে এক দুষ্কৃতী এক শাগরেদকে নিয়ে সেখানে হাজির হয়। হাতের ধারালো অস্ত্র দিয়ে রাজেশ্বরকে এলোপাথারি কোপাতে শুরু করে সে। এর আগেরবার রাজেশ্বর সাউয়ের উপর গুলি চালিয়েছিল এই লেদোরই ভাই কেদো। এলাকাবাসীর অভিযোগ, এলাকা দখল, প্রোমোটারি সংক্রান্ত ঝামেলাকে কেন্দ্র করে এলাকায় দুষ্কৃতীদের দৌরাত্ম্য চলছেই। কিন্তু প্রশাসন নীরব ভূমিকা পালন করছে। এদিকে ঘটনার পর থেকেই অভিযুক্ত লেদো পলাতক।